送唐生
作者：歐陽修
朝代：宋

paragraphs: 京師英豪域，車馬日紛紛。
唐生萬里客，一影隨一身。
出無車與馬，但踏車馬塵。
日食不自飽，讀書依主人。
夜夜客枕夢，北風吹孤雲。
翩然動歸思，旦夕來叩門。
終年少人識，逆旅惟我親。
來學媿道矒，贈歸慚橐貧。
勉之期不止，多穫由力耘。
指家大嶺北，重湖浩無垠。
飛鴈不可到，書來安得頻。